**Φιλοσοφία –Σκοπιμότητα προγράμματος**

«Η ανακάλυψη του Άλλου, είναι η ανακάλυψη μίας σχέσης όχι ενός εμποδίου»

(Claude Lévi –Strauss)

Ο κόσμος τον 21ο αιώνα χαρακτηρίζεται από αβεβαιότητα, ρευστότητα, πολυπλοκότητα και βαθύ μετασχηματισμό. Για το λόγο αυτό, στο διεθνή διάλογο τονίζεται η ανάγκη για επαναπροσδιορισμό της εκπαίδευσης και της μάθησης (UNESCO, 2021). Σε παγκόσμια κλίμακα υπάρχουν επίμονες ανισότητες και κατακερματισμένες κοινωνίες σε κρίση. Ωστόσο ο ψηφιακός μετασχηματισμός και οι τεχνολογικές καινοτομίες παρέχουν νέες δυνατότητες και προοπτικές. Η εκπαίδευση καλείται όχι απλά να ανταποκριθεί στα νέα δεδομένα και στις νέες προκλήσεις, αλλά να μετασχηματίσει τον κόσμο. Το σχολείο κρίνεται σκόπιμο να μετακινηθεί από την πολυπολιτισμικότητα στη διαπολιτισμικότητα κατά την οποία υπάρχει ενεργός, ουσιαστικός και ισότιμος διάλογος μεταξύ των μελών, προκειμένου να υπάρχουν διαδικασίες ανταλλαγής, αποδοχής και αλληλεγγύης (Rey, 1992). Η συμπεριληπτική εκπαίδευση ως μία συνεχής, αδιάκοπη διαδικασία επιδιώκει την αυξημένη συμμετοχή και το συνυπολογισμό όλων των μελών για τη μείωση των ανισοτήτων και των αποκλεισμών (Booth & Ainscow, 2017).

Οι ευκαιρίες αυθεντικής μάθησης είναι ο καλύτερος τρόπος για να αναπτύξουν οι μαθητές/ριες δεξιότητες επικοινωνίας, συνεργασίας, κατανόησης και αμοιβαίας αποδοχής. Οι μαθητές/ριες με βιωματικό τρόπο, εφαρμόζοντας διερευνητικές και ανακαλυπτικές διαδικασίες μπαίνουν στη θέση του άλλου, αναστοχάζονται κριτικά και αποδομούν στερεοτυπικούς και περιοριστικούς τρόπους σκέψης. Μέσα από την ενσυναίσθηση και τη συμμετοχική μάθηση αναγνωρίζουν τις αξίες, τις στάσεις και τα συναισθήματα της οπτικής του άλλου. Οι μαθητές/ριες εξοικειώνονται με κοινωνικές έννοιες και προετοιμάζονται για το ρόλο του ενεργού πολίτη. Εκκινώντας από τον εαυτό, κατανοούν τη δική τους ταυτότητα και κατόπιν αναγνωρίζουν τα στοιχεία που προσδίδουν ταυτότητα στα άλλα άτομα. Με αυτόν τον τρόπο τα παιδιά αυτοπροσδιορίζονται και ετεροπροσδιορίζονται καθώς συνομιλούν με το περιεχόμενο της μάθησης και συνεργάζονται με τους συμμαθητές/ριές τους.

Σύμφωνα με τις αρχές της ολιστικής εκπαίδευσης, ο κάθε μαθητής και η κάθε μαθήτρια νοηματοδοτείται ως παιδί, ως σύνολο με ιδιαίτερες και διαφοροποιημένες διανοητικές, ψυχοσυναισθηματικές, κοινωνικές και σωματικές ανάγκες (Στεργίου, 2019). Οι δραστηριότητες του προγράμματος στοχεύουν στο γνωστικό, στο μεταγνωστικό, στο ψυχοσυναισθηματικό και στο κοινωνικό επίπεδο των παιδιών. Τα βήματα της διαδικασίας που ακολουθούνται στα επτά εργαστήρια είναι: Σκέψου-Νιώσε–Κάνε, προκειμένου οι μαθητές και οι μαθήτριες να αξιοποιήσουν το μυαλό, την καρδιά και τα χέρια.

Σκοπός του προγράμματος «Το ταξίδι της φυγής και της ελπίδας» είναι οι μαθητές και οι μαθήτριες να:

να αναγνωρίσουν την ύπαρξη διαφορετικών ταυτοτήτων

να κατανοήσουν τα στερεότυπα και τις προκαταλήψεις

να αντιληφθούν τις δυσκολίες, τις ανάγκες και τα συναισθήματα του «Άλλου»

να αναπτύξουν θετικές στάσεις για την Ετερότητα

να μπουν στη θέση του άλλου, να κατανοήσουν ανισότητες για να επιχειρήσουν να τις αλλάξουν